Chwila Nieuwagi zaś śpiywo po naszymu
Chwila Nieuwagi to naprowda porzōmnie ôsadzōne miano we ślōnskij muzycznyj rzeczywistości.
Dostoł żech do rynki „Dostone Żytko”, jejich nowy album. Chocioż niy je żech ani muzykant, ani muzyczny krytyk, to chcioł bych napisać ô nim pora słōw.
„Dostone Żytko” to zbiōr modernych aranżacyji śpiywek, co je idzie znojś we powstańczych i wojockich śpiywnikach ze poczōntku XX stolecio. Autorzi padajōm, że album mo kobiyco ôptyka, bo dobrali z wiynksza take śpiywki, co jejich bohaterami sōm niy ci, co walczyli, ino ci, co ôstali we dōmach: matki, żōny, dziouchy.
Już ôd piyrszych sekund piyrszyj śpiywki mogymy usłyszeć szumny głos ôd Martyny Czech. Ôna poradzi ze kōnckōw, co mało fto na nie wejzdrzi, wyciōngnōńć coś ekstra. Normalnie take rzeczy smykajōm sie po YouTube’ie we nagranych mobilniokym wideach ze rozmajtych kōnkursōw ludowyj śpiywki do bajtli, co ich suchać niy idzie. A u nij je inkaszyj. U nij ôd poczōntku do kōńca sucho sie kożdego słowa.
Ciynżko mi godać ô instrumyntalnyj strōnie albumu, bo jo na klawiyrze poradza zagrać piyrsze pora nōt „Dlo Elizy”, a to i niyroz sie pōmyla. Moga ale pedzieć, że fest mi sie podobo tyn moderno-folkowy klang, co słychać go we kożdym takcie.
Niy bydziecie wierza udziwiyni, jak jo – bytōmiok – powiym, że nojbarzij mi sie podobo „Do Bytomia bita droga”. Ale tekst je w nij nojmynij ważny. Tego sie fajnie sucho po prostu.
No i co tyż ważne: chyba ino jedna śpiywka niy je po naszymu.
Żeby niy było, że ino chwola, to powiym tyż, że brakuje mi sam inkszych głosōw niż te ze polskij strōny. Te sześdziesiōnt procynt Ślōnzokōw, co welowali za Niymcami, mogło by w kōńcu dostać jakiś głos.
Niy zmiynio to ale faktu, że Chwila Nieuwagi zaś nagrała kyns dobryj muzyki i wert je sie jij posuchać.
Ôficjalno prymiera platy 15 października 2021 we Tyjatrze Rozrywki we Chorzowie.
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn